## La Filmoteca Valenciana projecta ‘Dalia y el libro rojo’ (2024) de David Bisbano

*** Esta coproducció hispanoamericana d’animació es projecta l’1 i 2 de març a les 18:00 hores
* Les dos projeccions s’emmarquen en el cicle mensual ‘Menud Filmo’, dedicat al públic infantil**

La Filmoteca Valenciana projecta el dissabte 1 de març i el diumenge 2 de març, a les 18:00 hores, *Dalia y el libro rojo* (2024), escrita i dirigida per l’animador argentí David Bisbano. Les dos projeccions s’emmarquen en el cicle mensual ‘Menuda Filmo’, dedicat al públic infantil.

*Dalia y el libro rojo* és una coproducció iberoamericana en la qual participen productores de l’Argentina, el Perú, l’Equador, el Brasil, Colòmbia i Espanya. S’estrenà en el Festival de Sitges i després es va presentar en la Seminci de Valladolid dins de la secció dedicada al públic infantil.

Amb una trama entorn de la creació literària, *Dalia y el libro rojo* és una exaltació de la lectura i del poder de la imaginació.

Quan Dalia és xicoteta, son pare inclou en la novel·la que està escrivint un personatge en homenatge a ella: una cabra. Anys més tard, després que son pare mora deixant inconclús el llibre, Dalia és segrestada pels protagonistes d’este, que la introduïxen en el món de la ficció a través d’un portal. L’única aliada que allí té per a superar els reptes que se li presenten és la seua cabra fidel.

La pel·lícula està dirigida per David Bisbano, director i guionista amb una llarga trajectòria en la producció d’animació 3D en la filmografia de la qual destaca els llargmetratges *Valentino y el clan del can* (2008) i *Rodencia y el diente de la princesa* (2012).

En *Dalia y el libro rojo*, Bisbano utilitza la tecnologia *epic games*, que combina animació 3D amb animació tradicional i decorats reals en miniatura a l’estil *stop motion*.

L’entrada a les projeccions de Menuda Filmo és gratuïta per a menors de 14 anys. Cada persona podrà traure un màxim de sis entrades. Les entrades es poden adquirir de manera anticipada en [taquilla ivc](https://taquilla.ivc.gva.es/es/recintos) o el mateix dia de la sessió en taquilla, des de mitja hora abans de l’inici de la projecció. La taquilla es tancarà cinc minuts abans de la projecció.

Fecha: 28/02/2025